“প্রতিদ্বন্দ্বিতা বলা ঠিক হবে না,” পাক-বধ করে বিরাট মন্তব্য সূর্যকুমারের

ওয়েব ডেস্ক: একটা সময় বাইশ গজে ভারত-পাকিস্তান দ্বন্দ্ব (India Vs Pakistan) মানেই ছিল হাইভোল্টেজ ম্যাচ কিংবা হাড্ডাহাড্ডি লড়াই। তবে বিগত কয়েকবছরে এই সংজ্ঞাটা বদলে দিয়েছে টিম ইন্ডিয়া (India Cricket Team)। গত কয়েকটি ম্যাচে একপেশেভাবে পাকিস্তানকে হারিয়ে দিয়েছে ভারত। এশিয়া কাপেও (Asia Cup 2025) একজোড়া ম্যাচে পাক দলকে নাস্তানাবুদ করেছে ভারতের তরুণ তুর্কিরা। রবিবার এশিয়া কাপের সুপার ফোরের ম্যাচ জিতে পাকিস্তানকে আর বিশেষ মর্যাদা দিতে চাননা ভারতের অধিনায়ক সূর্যকুমার যাদব (Suryakumar Yadav)।

৭৮ বছরের বাইশ গজের এই দ্বন্দ্বকে আর পাঁচটা সাধারণ ম্যাচের মতোই দেখতে চান সূর্যকুমার যাদব। একইসঙ্গে পাকিস্তানের থেকে বড় প্রতিপক্ষের মর্যাদাও এক লহমায় ছিনিয়ে নিলেন ভারতের সেনাপতি। রবিবার পাক-বধ করে সূর্য বলেন, “আপনারা আর এই চিরপ্রতিদ্বন্দ্বী শব্দটা ব্যবহার করবেন না, প্লিজ। কোনও দলের সময় ভালো নাও যেতে পারে।”

আরও পড়ুন: “বাড়াবাড়ি করছিল,” রাউফের সঙ্গে ঝামেলা নিয়ে বিস্ফোরক অভিষেক

একইসঙ্গে রবিবার এশিয়া কাপের গুরুত্বপূর্ণ ম্যাচ জিতে সূর্যকুমার যাদব বলেন, “আমার মতে, যদি দু’টো দল ১৫-২০টা ম্যাচে মুখোমুখি হয় এবং ফলাফল ৭-৭ বা ৮-৭ হয়, তখন তাকে প্রতিদ্বন্দ্বিতা বলা যেতে পারে। ১৩-০, ১০-১- ঠিক জানা নেই তফাত এখন ঠিক কত। তবে এই ম্যাচটাকে আর রাইভ্যালরি বলা ঠিক হবে না।”

উল্লেখ্য, এশিয়া কাপে মোট ২০ মুখোমুখি হয়েছে ভারত ও পাকিস্তান। এর মধ্যে ১২ বার জিতেছে টিম ইন্ডিয়া, পাকিস্তান জিতেছে ৬ বার, অমীমাংসিত থেকেছে ২টি ম্যাচ। এর মধ্যে ওয়ানডে ফরম্যাটের ১৫ ম্যাচে ভারত জয়ী হয়েছে ৮ বার, পাকিস্তান জয়ী হয়েছে ৫ বার, অমীমাংসিত থেকেছে ২টি ম্যাচ। টি-২০ ফরম্যাটের ৫ ম্যাচে ভারত জিতেছে ৪ বার, পাকিস্তান জয়ী হয়েছে মাত্র ১ বার।